b'\n_START_ARTICLE_\nAliaska\n_START_SECTION_\nIstorija\n_START_PARAGRAPH_\nI\xc5\xa1 Azijos per Aliask\xc4\x85 \xc4\xaf \xc5\xa0iaur\xc4\x97s Amerik\xc4\x85 \xc5\xbemon\xc4\x97s atsik\xc4\x97l\xc4\x97 prie\xc5\xa1 15-40 t\xc5\xabkstan\xc4\x8di\xc5\xb3 met\xc5\xb3. Eskimai ir aleutai Aliaskos pusiasalyje apsigyveno prie\xc5\xa1 3-8 t\xc5\xabkstan\xc4\x8dius met\xc5\xb3. Pirmasis Aliaskos krantus pasiek\xc4\x99s europietis\xc2\xa0\xe2\x80\x93 V. J. Beringas, kurio vadovaujama rus\xc5\xb3 laivyno ekspedicija \xc4\x8dia atplauk\xc4\x97 1741 metais. Pirmoji rus\xc5\xb3 gyvenviet\xc4\x97 \xc4\xafkurta 1784 metais, 1799 metais \xc4\x8dia \xc4\xafkurta Rusijos ir Amerikos bendrov\xc4\x97, iki 1867\xc2\xa0m. fakti\xc5\xa1kai kontroliavusi prekyb\xc4\x85 kailiais bei med\xc5\xbeiokl\xc4\x99._NEWLINE_1867\xc2\xa0m. kovo 30 d. nuo Krymo kar\xc5\xb3 susilpn\xc4\x97jusi Rusijos imperija pardav\xc4\x97 Aliask\xc4\x85 Jungtin\xc4\x97ms Amerikos Valstijoms u\xc5\xbe 7,2 mln. doleri\xc5\xb3 (po 2 centus u\xc5\xbe akr\xc4\x85, pagal 2002\xc2\xa0m. kurs\xc4\x85\xc2\xa0\xe2\x80\x93 apie $86,7 mln.); sutartis pasira\xc5\xa1yta Va\xc5\xa1ingtone)._NEWLINE_XIX am\xc5\xbeiaus devintajame de\xc5\xa1imtmetyje pusiasalyje rasta aukso, prasid\xc4\x97jus aukso kar\xc5\xa1tligei u\xc5\xbepl\xc5\xabdo kolonistai, paspart\xc4\x97jo ekonomikos vystymasis. Nuo 1884 met\xc5\xb3 buvo gubernatoriaus valdoma apygarda, 1903 metais nustatytos ribos su Kanada, nuo 1912\xc2\xa0m. Aliaska tapo teritorija._NEWLINE_Aliaska 1959 metais tapo JAV valstija.\n_START_SECTION_\nGeografija\n_START_PARAGRAPH_\nAliaska ribojasi su Boforto, \xc4\x8ciuk\xc4\x8di\xc5\xb3, Beringo j\xc5\xabromis, Aliaskos \xc4\xaflanka. Beringo s\xc4\x85siauris vakaruose skiria Aliask\xc4\x85 nuo Rusijos._NEWLINE_Tarp Beringo ir Aliaskos j\xc5\xabr\xc5\xb3 yra Aliaskos pusiasalis, vakaruose\xc2\xa0\xe2\x80\x93 Siuardo pusiasalis. Valstijos viduryje plynauk\xc5\xa1t\xc4\x97, rytuose\xc2\xa0\xe2\x80\x93 Jukono plok\xc5\xa1\xc4\x8diakalnis, pietuose\xc2\xa0\xe2\x80\x93 Aliaskos kalnag\xc5\xabbris, \xc5\xa1iaur\xc4\x97je\xc2\xa0\xe2\x80\x93 Brukso kalnag\xc5\xabbris bei Arktin\xc4\x97 \xc5\xbeemuma. Aliaskai priklauso daug sal\xc5\xb3, Aleksandro salynas, Aleut\xc5\xb3 salos, Kodiako sala, \xc5\xa0v. Lauryno sala._NEWLINE_Piet\xc5\xb3 Aliaskoje yra 17 auk\xc5\xa1\xc4\x8diausi\xc5\xb3 JAV vir\xc5\xa1\xc5\xabni\xc5\xb3, taip pat ir auk\xc5\xa1\xc4\x8diausia \xc5\xa0iaur\xc4\x97s Amerikos vieta\xc2\xa0\xe2\x80\x93 Makinlio vir\xc5\xa1\xc5\xabn\xc4\x97 (6194 m). Yra ugnikalni\xc5\xb3, taip pat 4 ilgiausi pasaulio kaln\xc5\xb3 ledynai._NEWLINE_Klimatas arktinis (\xc5\xa1iaur\xc4\x97je), subarktinis (viduryje), vidutini\xc5\xb3 platum\xc5\xb3 j\xc5\xabrinis (Ramiojo vandenyno pakrant\xc4\x97je). Apie 70\xc2\xa0% teritorijos am\xc5\xbeinas \xc4\xaf\xc5\xa1alas._NEWLINE_Ilgiausios up\xc4\x97s\xc2\xa0\xe2\x80\x93 Jukonas, Kuskokvimas, Tanana. Did\xc5\xbeiausias e\xc5\xbeeras\xc2\xa0\xe2\x80\x93 Iliamna._NEWLINE_Did\xc5\xbeiausi miestai\xc2\xa0\xe2\x80\x93 Ankorid\xc5\xbeas, Ferbanksas.\n_START_SECTION_\nDemografija\n_START_PARAGRAPH_\n15,4\xc2\xa0% gyventoj\xc5\xb3\xc2\xa0\xe2\x80\x93 eskimai, aleutai bei ind\xc4\x97nai (1998). Miesto gyventoj\xc5\xb3 65\xc2\xa0%.'